U-I-74/07
Natisni
Opravilna št.:
U-I-74/07
Datum odločitve:
6. 2. 2008
ECLI:
ECLI:SI:USRS:2008:U.I.74.07
Akt:
Zakon o obveznih zavarovanjih v prometu (Uradni list RS, št. 93/07 – ur. p. b.) (ZOZP), 18. čl.
Izrek:
Pobuda za začetek postopka za oceno ustavnosti 18. člena Zakona o obveznih zavarovanjih v prometu (Uradni list RS, št. 93/07 – ur. p. b.) se zavrže.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Družba Jorgič, d. o. o., Sežana
Datum vloge:
8. 3. 2007
Vrsta odločitve:
sklep
Vrsta rešitve:
zavrženje
Dokument:
US27958
Dokument v PDF obliki:
U-I-74-07.pdf
106 KB
Prenesite datoteko
U-I-74/07-5
6. 2. 2008
SKLEP
Ustavno sodišče je v postopku za preizkus pobude družbe Jorgič, d. o. o., Sežana, ki jo zastopa Branko Gvozdić, odvetnik v Sežani, na seji 6. februarja 2008
sklenilo:
Pobuda za začetek postopka za oceno ustavnosti 18. člena Zakona o obveznih zavarovanjih v prometu (Uradni list RS, št. 93/07 – ur. p. b.) se zavrže.
Obrazložitev
1. Pobudnica izpodbija 18. člen Zakona o obveznih zavarovanjih v prometu (v nadaljevanju ZOZP). Meni, da izpodbijana določba ni v skladu z 2. členom in z drugim odstavkom 14. člena Ustave. Svoj pravni interes utemeljuje s sklicevanjem na dejstvo, da ji je zavarovalnica zavrnila zahtevek za povračilo stroškov izplačila nadomestila plače in odpravnine zaradi invalidske upokojitve delavca, ki je pretrpel hudo prometno nesrečo.
2. Pobudo za začetek postopka za oceno ustavnosti da lahko vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Ko izpodbijani predpis ne učinkuje neposredno, se pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS (glej sklep št. U-I-275/07 z dne 22. 11. 2007, Uradni list RS, št. 110/07). Pobudi je sicer priložena kopija tožbe proti zavarovalnici, vložene v pravdnem postopku. Vendar s tem pobudnica ni izkazala, da je izčrpala že vsa pravna sredstva in tako ni izkazala pravnega interesa za oceno ustavnosti 18. člena ZOZP, zato je Ustavno sodišče njeno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Zvonko Fišer, mag. Marta Klampfer, mag. Marija Krisper Kramberger, mag. Miroslav Mozetič, dr. Ciril Ribičič in dr. Mirjam Škrk. Sklep je sprejelo soglasno.
Jože Tratnik
Predsednik